钦定古今图书集成/方舆汇编/职方典/第1170卷 > 《汉东书院记》何宗彦
## 钦定古今图书集成/方舆汇编/职方典/第1170卷 > 《汉东书院记》何宗彦

古有虞米廪，夏序，殷瞽宗周頖宫，群秀，异而教之，其
规制定于天子，下至闾里州乡，各有庠序，统之以君。
卿大夫，教画一而士有所禀仰，此唐虞三代所以隆
也。周衰，王迹熄，列国之《易》象、《周礼》、声诗音乐，皆秘度
之，如弘璧天球，徒以焜耀友邦，不以训人。其大圣如
吾尼父，以道德私相授受于洙泗之滨。迨至西河、稷
下，以暨两汉经师，皆聚徒数千百人。于是教人之法，
不在邦国而在草野，虽无书院之名，而其义已昉于
此矣。有宋“白鹿”、石鼓、应天、“岳麓”四书院之名著称，后
遂遍置，不可枚举。其土田之锡，教养之规，往往浮于
州县学，而人材亦项背相望，可核按也。书院之制，其
来久矣。随儒学故建东城外，万历癸酉，徙城中。先是，
嘉靖间，奉功令易像以主，而随学尼父之像，巍然如
鲁灵光。以故徙学时，留殿五楹覆之，余及余孝廉弟
熊宾州辈八九人课业其中。巳而，联翩上公车，繇是
郡人竞来鼓箧。岁辛亥冬，太守屺瞻王公，慕神农之
风，瞻尼父之范，慨然遐想，名人魁士宦于兹产于兹
者，曾不得《春秋》肸蚃于无穷。又念頖宫苦隘，不应敬
业乐群之义，遂庀材鸠工，鼎建汉东书院。前殿计楹
五肖神农祀之；后殿如前殿，丹雘其旧，贯以妥先师。
前设重门，左三楹祀有德于兹土者。又三楹祀乡先
生。后建随珠堂，萃多士会讲。左右设斋舍数十楹，俾
士之儁者读书其间。是役也，费千缗有奇，具出金选
之品，乡市之氓不知有役。壬子冬，既落成，公作《随珠
堂记》以训诫多士矣；而又命不佞彦记之。嗟乎！物扃
于所甘，士扃于所守，介焉寡耦，则醯鸡在覆；群一州
之儁，观摩切磋，则知不足；知不足则知进，而宇宙之
大全可睹矣。公所为建书院，意盖如此也。虽然，公讵
欲多士如世俗之瞀儒，藉许书以荣华当世云尔哉？
毋亦谓士之责钜且远矣。国家之所倚重，乡党之所
观型，如屋之有栋，射之有标，惟忠惟孝，以佐休明而
挽风俗，斯不负孔氏之训，无愧神农之乡，鼎鼎然命
为天下士，不亦休有令闻乎？若嚾然服方领，习矩步，
委蛇书院中，考其内行私营，有齐民所不齿者，斯士
之蟊贼，而唐虞三代移之郊遂者也。虽取青紫，拥华
膴，祇诒里巷笑矧犯神明之忌，终汶汶者耶？盖自负
其身也侈矣，而负公之教也亦甚矣。公莅州三年，覆
寒细，锄强有力，政难更仆数。即孳孳教化，亦辈前世
蜀郡、武威。蜀郡之政修，起学宫，选开敏有材者，躬自
饬厉，省少府用度，买刀布蜀物以遗博士，卒使郡人
文学比齐鲁焉。武威之政，造立校官，自掾吏子弟，皆
令受业，复其繇役显㧞，而荣进之郡，遂有儒雅之士。
之二公教修于几筵俎豆之间，而神喻于隐暗阻深
之域。其人士亦蒸蒸顾化，闻于来兹。岂其生长神农
之乡，服膺孔氏之训，如随士者，顾逊于蜀郡武威耶？
今日后汉东书院媲美于宋四书院，而天下且赖随
士以复唐虞三代之隆，则兹役其嚆矢矣，夫不可以
不记。王公名讷言，滇之嶍峨人，由虞城令迁今秩。董
役者，贰守钮君，名崇玺，浙之钱塘人；三守谭君述职，
广东曲江人；傅君仁，浙之山阴人；首领刘君志东，山
西绛州人。